**Splošna navodila za učenje nemščine na daljavo – NI1**

Drage učenke in učenci.

Kot ste bili že obveščeni, se bomo nekaj časa družili preko spleta. Naj vam na začetku res iskreno zaželim, da ostanete zdravi vi, kot tudi vsi vaši najbližji v družini, soseski in sorodstvu, in da se kmalu spet srečamo zdravi in optimistični.

V nadaljevanju nekaj splošnih navodil, kako bo zgledalo naše skupno delo.

Za začetek bomo preprosto nadaljevali s snovjo tam, kjer smo nazadnje končali. Za vsako učno uro vam bom v razdelku NI1 za 7. razred poslala kratka navodila za delo v Wordovem dokumentu, sledili bodo morebitni učni listi ali PPT.

Ker nam je založba Rokus Klett prijazno ponudila brezplačen dostop do vseh učbenikov in delovnih zvezkov, bomo to s pridom izkoristili. Zato vas prosim, da najprej sledite spodnjim navodilom za prijavo na portal iRokusPlus, kjer so vsa gradiva, tudi Maximal 1 (oranžne barve).

1. V brskalnik (za brezhibno delovanje se priporoča **Mozilla Firefox**) vpišeš **iRokusPlus** in odpreš stran.
2. Pri prvi uporabi klikni na registracijain vnesi zahtevane podatke. Tako se brezplačno registriraš in ustvariš uporabniški račun. Zapomni si geslo za naslednjič.
3. V zavihku »moja iZbirka« so zbrana vsa interaktivna gradiva te založbe. Poišči Maximal 1 in ga odpri. Tu imaš na voljo:

- interaktivni učbenik (slušni posnetki, interaktivne vaje)

- interaktivni delovni zvezek (slušni posnetki, interaktivne vaje)

- elektronski učbenik

- elektronski delovni zvezek

Kako vam bom povedala, kje v gradivu najdete določeno nalogo?

Navodilo se bo npr. glasilo: 1.3. /situacija 3 / naloga 18

Ko kliknete na enoto gradiva (npr. interaktivni učbenik), je v levem zgornjem kotu poleg ikone domov (hišica) ikona za kazalo (tri vodoravne črtice). Kliknete na kazalo, v katerem poiščete enoto 1.3. Wir sind der Globus; kliknete na puščico zraven tega naslova; kliknete na Situation 3 in še enkrat na puščico zraven njega, potem se odpre naloga 18.

Sproti vam bom dajala navodila predvsem za interaktivni učbenik in interaktivni delovni zvezek, kjer imate velik nabor zanimivih interaktivnih nalog različnih tipov za utrjevanje znanja. Kar je zelo dobro, je to, da vsaj interaktivni učbenik že poznate, saj ga pri urah redno uporabljamo za projekcijo na tablo. Poznate že različne ikone in predvsem tudi, da pravilnost vaših vnosov pri interaktivnih vajah lahko preverite s klikom na zeleno kljukico pod nalogo. Na enak način je zasnovan tudi interaktivni delovni zvezek, ki nam bo služil za utrjevanje. Naloge, ki jih boste dobili iz delovnega zvezka Znam za več, bom pregledala, ko se spet vidimo.

Novo snov vam bom poskušala predstaviti na čim bolj nazoren način in vam tudi povedala, kaj si zapišite v zvezek. Bodite čim bolj samostojni pri učenju, uprabljajte spletni slovar PONS (<https://sl.pons.com/prevod/sloven%C5%A1%C4%8Dina-nem%C5%A1%C4%8Dina/ne>), seveda pa se z morebitnimi vprašanji lahko obrnete tudi name in mi jih pošljete

**na mail marjeta.kocevar@brsljin.si**

Odvisno od tega, koliko časa bomo morali delati na daljavo, vam bom v nadaljevanju dodelila tudi naloge za preverjanje znanja, za katere vas bom prosila, da mi jih pošljete na mail, da jih lahko pogledam in s tem preverim, če snov dejansko razumete. Poslala vam bom tudi odgovor s komentarjem ali določenimi napotki za izboljšanje znanja. O ocenjevanju znanja se bomo dogovorili, ko se spet vidimo v razredu.

Na koncu samo še priporočilo za prosti čas, ali kadar vam postane dolgčas. Na you tubu vas čaka dobra **serija NICOS WEG A1** (vklopite si nemške podnapise), ki je primerna za vas. Navajam pa tudi spletno stran **z zabavnimi interaktivnimi nalogami** za utrjevanje nemščine languages online German, ki jih priporočam še zlasti tistim, ki ste letos začeli z učenjem nemščine. <https://www.education.vic.gov.au/languagesonline/german/german.htm>

Prosim, da **se mi javite na moj elektronski naslov, ko boste to prebrali in se registrirali na iRokusPlus**, da dobim povratno informacijo, če bo na ta način delovalo. Hvala.

Toliko zaenkrat.

Vsem še enkrat SREČNO in na SKORAJŠNJE SNIDENJE.

vaša učiteljica Marjeta